लीबिया में जारी रहेगा नाटो का अभियान : सरकोजी  
सरकोजी ने कहा कि मुअम्मार गद्दाफी की समाप्ति तक उत्तर अटलांटिक संधि संगठन लीबिया में अपना अभियान जारी रखेगा।
लीबिया के पुनर्निमाण को लेकर पेरिस में आयोजित एक सम्मेलन में हिस्सा लेने के बाद फ्रांस के राष्ट्रपति निकोलस सरकोजी ने कहा कि मुअम्मार गद्दाफी की समाप्ति तक उत्तर अटलांटिक संधि संगठन (नाटो) लीबिया में अपना अभियान जारी रखेगा।   समाचार एजेंसी आरआईए नोवोस्ती के मुताबिक बातचीत में हिस्सा लेने के बाद गुरुवार को सरकोजी ने कहा, "लीबिया में गद्दाफी और उनके समर्थकों का खतरा समाप्त होने तक नाटो हवाई हमला जारी रखेगा।" सरकोजी ने यह भी कहा कि इस सम्मेलन में हिस्सा लेने वाले देश नागरिकों की सुरक्षा के मद्देनजर आइवरी कोस्ट और लीबिया में संयुक्त राष्ट्र के कार्यक्रमों को लागू किए जाने तक अभियान जारी रखना चाहते हैं।  पेरिस में गुरुवार को 60 देशों के राजनयिक अधिकारियों और संयुक्त राष्ट्र तथा नाटो जैसे संगठनों के प्रतिनिधियों ने इस सम्मेलन में हिस्सा लिया। यह बैठक लीबिया के राष्ट्रीय संक्रमणकालीन परिषद (एनटीसी) के साथ बातचीत करने के मकसद से बुलाई गई थी। लीबिया के अधिकांश हिस्सों में अब एनटीसी का ही कब्जा है। उधर, गद्दाफी ने गुरुवार को अपने समर्थकों से लड़ाई जारी रखने का आग्रह किया था।